Але вернемся ў маёнтак Лапацін, дзе 30 мая нарадзіўся, а 2 чэрвеня 1781 года ў Маляцічскім касцёле быў ахрышчаны толькі вадой сын Яна і Людавікі Марцінкевічаў — Фелікс-Станіслаў-Казімір (альбо Феліцый — у запісе неразборліва). На жаль, ён не пражыў доўга і памёр 22 жніўня. Падобна на тое, што наступныя 15 гадоў сям’я Марцінкевіча жыла ў гэтым маёнтку, прынамсі, розныя прадстаўнікі яе час ад часу сустракаюцца ў хросных і асістэнтах пры сакрамэнтах у гэтым касцёле. Хутчэй за ўсё, менавіта тут і памерла Людавіка, і Ян ажаніўся другі раз, яго жонкай стала Марцыяна з Нядзвецкіх — будучая маці Вінцэнта. Аднак сям’ю Марцінкевіча чакаў яшчэ адзін пераезд, і нават наступным іх адрасам сталі… не Панюшкавічы.